b'\n_START_ARTICLE_\nPrave muhe\n_START_SECTION_\nOpis\n_START_PARAGRAPH_\nV splo\xc5\xa1nem so majhne, \xc4\x8dokate \xc5\xbeu\xc5\xbeelke; podobno kot sorodne dru\xc5\xbeine iz podreda pravih muh kratkoro\xc5\xbek imajo kratke tipalnice. Te so zgrajene iz treh \xc4\x8dlenov, od katerih tretji (t. i. arista) je grmi\xc4\x8dasto razrasel in izra\xc5\xa1\xc4\x8da blizu baze drugega. Prave muhe in sorodne dru\xc5\xbeine dvokrilcev so poznane po zna\xc4\x8dilno oblikovanem obustnem aparatu, kjer je ve\xc4\x8dina obustnih okon\xc4\x8din zakrnela, ustna (labium) pa je podobna gobi in porasla s \xc5\xa1\xc4\x8detinami, ki omogo\xc4\x8dajo lizanje teko\xc4\x8dine s podlage. Krvosese vrste imajo poleg teh dlak ostre zobce, s katerimi predrejo ko\xc5\xbeo gostitelja in z ritmi\xc4\x8dnim kr\xc4\x8denjem praskajo po rani. S tem ustvarjo lu\xc5\xbeico krvi, ki jo nato poli\xc5\xbeejo. Najzna\xc4\x8dilnej\xc5\xa1i taksonomski znak, po katerem se prave muhe lo\xc4\x8dijo od sorodnih dru\xc5\xbein, so poleg zgradbe tipalnic podrobnosti v o\xc5\xbeiljenosti kril._NEWLINE_Samica izle\xc5\xbee jaj\xc4\x8deca v razpadajo\xc4\x8d organski material, s katerim se prehranjujejo li\xc4\x8dinke. Pri nekaterih vrstah se li\xc4\x8dinke izle\xc5\xbeejo iz jaj\xc4\x8dec \xc5\xbee v materinem telesu (ovoviviparija). Li\xc4\x8dinke so \xc4\x8drvaste oblike, pogosto porasle s \xc5\xa1\xc4\x8detinami.\n_START_SECTION_\nEkologija\n_START_PARAGRAPH_\nVe\xc4\x8dina pravih muh je mrhovinarskih, med njimi pa so tudi zajedavske (npr. krvosesi obadi) vrste in tak\xc5\xa1ne, ki se prehranjujejo z rastlinskimi izlo\xc4\x8dki, npr. nektarjem. Li\xc4\x8dinke ve\xc4\x8dine vrst se prehranjujejo na iztrebkih, bodisi kot primarni mrhovinarji, bodisi kot plenilci drugih majhnih \xc5\xbeu\xc5\xbeelk. So tudi pomembni nekrofagi; skupaj z muhami iz dru\xc5\xbeine bren\xc4\x8da\xc4\x8dk (Calliphoridae) so prvi organizmi, ki pridejo na sve\xc5\xbee truplo in vanj izle\xc5\xbeejo jaj\xc4\x8deca. Njihove li\xc4\x8dinke tako predstavljajo prvo fazo \xc2\xbbkolonizacije\xc2\xab\xc2\xa0trupla, ki se kon\xc4\x8da, ko ga zapustijo in se zabubijo v tleh.\n_START_SECTION_\nPomen za \xc4\x8dloveka\n_START_PARAGRAPH_\nPredvsem v tropih so muhe znane povzro\xc4\x8diteljice bolezni, bodisi neposredno, bodisi kot prena\xc5\xa1alci drugih patogenih organizmov. Boleznim, kjer se v tkivo naselijo li\xc4\x8dinke muh, pravimo miaze (gr\xc5\xa1ko myia - muha). Posebej pogoste so v \xc4\x8dlove\xc5\xa1kih skupnostih z nizkimi higienskimi standardi in lahko povzro\xc4\x8dijo tudi smrt oku\xc5\xbeenega \xc4\x8dloveka ali doma\xc4\x8de \xc5\xbeivali. Manj opazno in s tem bolj nevarno za zdravje je dejstvo, da muhe prena\xc5\xa1ajo druge patogene organizme ( glive, bakterije,...) na telesni povr\xc5\xa1ini. Tako kontaminirajo hrano s prebavnimi paraziti, ki jih zanesejo z iztrebkov, ali odprte rane s podko\xc5\xbenimi paraziti. Pomembnej\xc5\xa1e bolezni, ki jih povezujejo s pravimi muhami, so gri\xc5\xbea, tifus in vrani\xc4\x8dni prisad (antraks)._NEWLINE_Eden od najpomembnej\xc5\xa1ih prena\xc5\xa1alcev med pravimi muhami je doma\xc4\x8da muha, ki se je prilagodila na \xc5\xbeivljenje v \xc4\x8dlove\xc5\xa1kih bivali\xc5\xa1\xc4\x8dih (sinantropno) in je na ta ra\xc4\x8dun raz\xc5\xa1irjena povsod, kjer \xc5\xbeivi \xc4\x8dlovek. Med bolj znanimi so tudi obadi, ki poleg tega \xc5\xa1e bole\xc4\x8de pi\xc4\x8dijo._NEWLINE_Li\xc4\x8dinke muh so pomemben element forenzi\xc4\x8dne preiskave trupla. Na vsakem ve\xc4\x8djem truplu se v naravi zvrsti to\xc4\x8dno dolo\xc4\x8dena serija populacij razli\xc4\x8dnih organizmov, ki se prehranjujejo z odmrlim organskim materialom v razli\xc4\x8dnih stopnjah razpadanja. Prisotnost li\xc4\x8dink pravih muh tako nakazuje, da je od smrti preteklo razmeroma malo \xc4\x8dasa, nabor posameznih vrst muh in drugih organizmov pa ka\xc5\xbee na zna\xc4\x8dilnosti okolice trupla (npr. vla\xc5\xbenost, sestava tal ipd.), tudi \xc4\x8de je bilo le-to vmes prestavljeno.\n_START_SECTION_\nSistematika\n_START_PARAGRAPH_\nDru\xc5\xbeino pravih muh sestavlja okoli 4000 danes \xc5\xbeive\xc4\x8dih opisanih vrst, ki jih razvr\xc5\xa1\xc4\x8damo v okoli 100 rodov.'